符離諸賢詩
作者：呂本中
朝代：宋

paragraphs: 窮居日荒涼，杜門與世絕。
親故日夜疏，詩書固宜缺。
符離雖陋邦，賢士稍羅列。
德操青雲器，議論輩前哲。
外貌發英華，中心瑩冰雪。
介然特立士，勁氣剛于鐵。
攘臂辯是非，孰能逃區别。
信民粹而和，名利誠難悅。
汩沒稠人中，獨抱雲松節。
偉哉二三子，實乃邦家傑。
我来從之游，內顧慙疏拙。
欣然對三益，放懷歌數闋。
已矣不須言，渠當爲君說。